**Likumprojekta ,,Grozījums likumā ,,Par Krimināllikuma spēkā stāšanās un piemērošanas kārtību””**

**sākotnējās ietekmes novērtējuma ziņojums (anotācija)**

|  |
| --- |
| I. Tiesību akta projekta izstrādes nepieciešamība |
| 1. | Pamatojums | Grozījumi likumā „Par Krimināllikuma spēkā stāšanās un piemērošanas kārtību” (turpmāk – likumprojekts) izstrādāti saskaņā ar: * Latvijas Republikas Augstākās Padomes 1993. gada 11. maija lēmumu Par pievienošanos 1961. gada 30. marta Vienotajai konvencijai par narkotiskajām vielām un grozījumiem, kas izdarīti saskaņā ar 1972. gada Protokolu par grozījumiem 1961. gada 30. marta Vienotajā konvencijā par narkotiskajām vielām,
* Latvijas Republikas Augstākās Padomes 1993. gada 11. maija lēmumu Par pievienošanos 1971. gada 21. februāra Konvencijai par psihotropām vielām,
* Latvijas Republikas Augtākās Padomes 1993. gada 11. maija lēmumu Par pievienošanos 1988. gada 19. decembra Konvencijai pret narkotiku un psihotropo vielu nelegālu apgrozījumu,
* Eiropas Savienības Padomes 2014. gada 25. septembra īstenošanas lēmumu Nr.2014/688/ES par kontroles pasākumu piemērošanu šādām vielām: 4-jod-2,5-dimetoksi-N-(2-metoksibenzil) fenetilamīns (25I-NBOMe),

3,4-dihlor-N-[[1-(dimetilamino)cikloheksil] metil]benzamīds (AH-7921), 3,4-metilēndioksipirovalerons (MDPV) un 2-(3-metoksifenil)-2-(etilamino)cikloheksanons (metoksetamīns). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Latvijā kontrolējamo narkotisko vielu un psihotropo vielu sarakstus nosaka Ministru kabineta 2005. gada 8. novembra noteikumi Nr. 847 „Noteikumi par Latvijā kontrolējamajām narkotiskajām vielām, psihotropajām vielām un prekursoriem” (turpmāk – MK noteikumi Nr.847), kas izstrādāti saskaņā ar Apvienoto Nāciju Organizācijas (turpmāk – ANO) 1961. gada 30. marta Vienoto Konvenciju par narkotiskajām vielām (grozīta ar 1972. gada Protokolu, ar ko groza 1961. gada 30. marta Vienoto Konvenciju par narkotiskajām vielām), 1971. gada 21. februāra Konvenciju par psihotropām vielām un 1988. gada 19. decembra Konvenciju pret narkotisko un psihotropo vielu nelegālu apriti. MK noteikumos Nr. 847 noteiktie kontroles pasākumi attiecas ne tikai uz sarakstos iekļautajām narkotiskajām un psihotropajām vielām, bet arī uz to atvasinājumiem, izomēriem, esteriem, ēteriem un sāļiem, kā arī zālēm, kas satur minētajos sarakstos iekļautās narkotiskās un psihotropās vielas. Likuma „Par Krimināllikuma spēkā stāšanās un piemērošanas kārtību” 2. pielikumā (turpmāk – likuma 2. pielikums) noteikti kontrolējamo narkotisko vielu un psihotropo vielu apmēri, līdz kuriem vielu daudzumi atzīstami par nelieliem, un apmēri, sākot ar kuriem to daudzumi atzīstami par lieliem. Tāpat kā MK noteikumos Nr. 847, arī likuma 2. pielikumā noteiktie kontroles pasākumi attiecas ne tikai uz sarakstos iekļautajām narkotiskajām un psihotropajām vielām, bet arī uz to atvasinājumiem, izomēriem, esteriem, ēteriem un sāļiem (arī atvasinājumu, izomēru, esteru, ēteru sāļiem), kā arī zālēm, kas satur minētajos sarakstos iekļautās narkotiskās un psihotropās vielas. Lai paplašinātu to vielu klāstu, kas atzīstamas par narkotiskajām un psihotropajām vielām, nepieciešams noteikt, ka kontroles pasākumi attiecas arī uz sarakstos iekļauto narkotisko un psihotropo vielu analogiem (arī uz šo vielu analogu sāļiem). 1988. gada 19. decembra Konvencijas pret narkotisko un psihotropo vielu nelegālu apriti 24. pantā ir noteikts, ka valstīm ir tiesības pieņemt stingrākus pasākumus nekā noteikts šajā Konvencijā, ja tās uzskata šādus pasākumus par vēlamiem vai nepieciešamiem narkotisko un psihotropo vielu nelegālā apgrozījuma novēršanai vai likvidēšanai. Tāpēc kontrolējamo narkotisko vielu un psihotropo vielu saraksti vairākkārt ir papildināti ar apritē esošām, iepriekš sarakstos neiekļautām psihoaktīvām vielām. Kopš 2013. gada 23. februāra MK noteikumu Nr. 847 un likuma 2. pielikumā vielas tiek iekļautas ne tikai individuāli, bet arī pēc ģenēriskās sistēmas principa, t.i., kontrolei tiek pakļautas vielu ķīmisko grupu pamatformulas ar aprakstiem, kas nosaka grupā ietilpstošās vielas.Savukārt kopš 2013. gada 14. novembra spēkā ir grozījumi likumā „Par narkotisko un psihotropo vielu un zāļu likumīgās aprites kārtību”, kas paredz, ka ar Slimību profilakses un kontroles centra lēmumu uz laikposmu līdz 12 mēnešiem no lēmuma spēkā stāšanās dienas var aizliegt vai ierobežot tādu jaunu psihoaktīvu vielu vai tās saturošu izstrādājumu izgatavošanu, iegādāšanos, glabāšanu, pārvadāšanu, pārsūtīšanu vai izplatīšanu, kuras nav iekļautas Latvijā kontrolējamo narkotisko vielu, psihotropo vielu un prekursoru sarakstos un par kurām ir iegūta informācija no Eiropas Agrīnās brīdināšanas sistēmas vai saņemts tiesu ekspertīžu iestādes atzinums par jaunām psihoaktīvām vielām. Ņemot vērā to, ka vielas, par kurām patlaban pieņemti Slimību profilakses un kontroles centra lēmumi par attiecīgo jaunu psihoaktīvu vielu vai to saturošu izstrādājumu izgatavošanas, iegādāšanās, glabāšanas, pārvadāšanas, pārsūtīšanas vai izplatīšanas aizliegumu, ir bīstamas sabiedrības veselībai un drošībai, minētās vielas 12 mēnešu laikā no lēmumu spēkā stāšanās dienas nepieciešams iekļaut MK noteikumos Nr. 847 un likuma 2. pielikumā, lai nepieļautu šo vielu atgriešanos apritē.Ņemot vērā minēto, Veselības ministrija, sadarbojoties ar ķīmijas ekspertiem, likuma 2. pielikumam sagatavojusi papildinājumus: * viena jauna psihoaktīvo vielu ķīmiskā grupa (pamatformula un vielu apraksti) – **karbazola-3-karbonilatvasinājumi**,
* uzlabotas līdzšinējās vielu grupas un to apraksti: precizēta redakcija, paplašinot grupās aptverto vielu skaitu (būtiskākās izmaiņas **amfetamīnu** un **katinonu** grupā),
* vairākas jaunas individuālas vielas: **acetilfentanils**, **B-F**, **5F-BF**, **AH-7192, 4,4`-DMAR**.

1) Grupa **karbazola-3-karbonilatvasinājumi** ir jaunapsihoaktīvo vielu grupa. Šajā grupā ietilpst sintētiskais kanabinoīds **EG-018**, kura lietošana (smēķēšana, vaporizācija, intravenozi) var izraisīt kanabisam līdzīgu efektu (eiforiju, reibumu, uzbudinājumu vai relaksāciju, satraukumu, vizuālās halucinācijas ar krāsu uztveres izmaiņām, paranoju, kā arī var izraisīt agresīvu un neprognozējamu rīcību, tahikardiju, sirds aritmiju, kas saistās ar palielinātu infarkta risku, paaugstinātu asinsspiedienu, tremoru, psihozi un nieru nepietiekamības risku). Saskaņā ar Valsts policijas Kriminālistikas pārvaldes datiem, līdz šim Latvijā viela  **EG-018** izņemta četros gadījumos augu maisījumos ar citiem sintētiskajiem kanabinoīdiem ar kopējo svaru 7,7 g. Eiropas Agrīnās brīdināšanas sistēmas ietvaros Latvija ir vielas **EG-018** pirmatklājēja – proti, līdz šim minētā viela konstatēta tikai Latvijā. Vielai **EG-018** Latvijā piemērots aizliegums uz laika posmu līdz 12 mēnešiem ar Slimību profilakses un kontroles centra 2014. gada 18. jūnija lēmumu Nr. 17[[1]](#footnote-1). 2) Grupā **katinoni** veiktas izmaiņas, grupā iekļaujot vielu (2-(pirolidin-1-il)-1-(tiofēn-2-il)pentan-1-ons) jeb **α-PVT**. Saskaņā ar Eiropas Agrīnās brīdināšanas sistēmas datiem Zviedrijā 2014. gadā reģistrēts ar vielas **α-PVT** lietošanu saistīts nāves gadījums. Viela **α-PVT** līdz šim konstatēta arī Francijā, Horvātijā, Itālijā, Luksemburgā, Somijā, Ungārijā un Vācijā. Latvijā vielai **α-PVT** piemērots aizliegums uz laika posmu līdz 12 mēnešiem ar Slimību profilakses un kontroles centra 2014. gada 6. novembra lēmumu Nr. 21[[2]](#footnote-2). 3) Grupā **amfetamīni** veiktas izmaiņas, grupā iekļaujot līdz šim Latvijā apritē nekonstatētu amfetamīna tiofēna analogu – vielu **tienoamfetamīns**. Saskaņā ar Eiropas Agrīnās brīdināšanas sistēmas datiem minētā viela līdz šim konstatēta arī Apvienotajā Karalistē, Čehijā un Vācijā, savukārt kontrolei šī viela pakļauta Turcijā. Latvijā vielai **tienoamfetamīns** piemērots aizliegums uz laika posmu līdz 12 mēnešiem ar Slimību profilakses un kontroles centra 2014. gada 3. decembra lēmumu Nr. 22[[3]](#footnote-3).3) Viela **acetilfentanils** pieder sintētisko opioīdu grupai, un minētā viela iedarbības ziņā ir aptuveni piecas reizes spēcīgāka nekā heroīns. Eiropas Agrīnās brīdināšanas sistēmas ietvaros par vielu **acetilfentanils** līdz šim ziņojusi Polija. Savukārt Amerikas Savienotajās Valstīs laika periodā no 2013. gada marta līdz maijam reģistrēti 12 ar vielas **acetilfentanils** lietošanu saistīti nāves gadījumi. Vielai **acetilfentanils** Latvijā piemērots aizliegums uz laika posmu līdz 12 mēnešiem ar Slimību profilakses un kontroles centra 2014. gada 25. septembra lēmumu Nr. 20[[4]](#footnote-4).4) Viela **B-F** pieder sintētisko opioīdu grupai, un pēc tās iedarbības minētā viela ir aptuveni septiņas reizes spēcīgāka nekā morfīns. Saskaņā ar Eiropas Agrīnās brīdināšanas sistēmas datiem viela **B-F** līdz šim konstatēta Polijā un Zviedrijā – Zviedrijā reģistrēts nopietns saindēšanās gadījums ar vielu **B-F**, izraisot hipoventilāciju, sirdsdarbības apstāšanos. Latvijā vielai **B-F** piemērots aizliegums uz laika posmu līdz 12 mēnešiem ar Slimību profilakses un kontroles centra 2014. gada 12. septembra lēmumu Nr. 19[[5]](#footnote-5).5) Viela **5F-BF** pieder sintētisko opioīdu grupai, un tās iedarbība var līdzināties spēcīgā sintētiskā opioīda fentanila izraisītai iedarbībai. Minētā viela ir līdzīga kontrolei pakļautajai vielai 4F-BF.6) Eiropas Savienības Padome 2014. gada 25. septembrī ir pieņēmusi īstenošanas lēmumu Nr.2014/688/ES par kontroles pasākumu piemērošanu šādām vielām: 4-jod-2,5-dimetoksi-N-(2-metoksibenzil) fenetilamīns (25I-NBOMe), **3,4-dihlor-N-[[1-(dimetilamino)cikloheksil]metil]benzamīds (AH-7921)**, 3,4-metilēndioksipirovalerons (MDPV) un 2-(3-metoksifenil)-2-(etilamino)cikloheksanons (metoksetamīns) (turpmāk – ES Padomes īstenošanas lēmums Nr.2014/688/ES). Saskaņā ar minētā lēmuma 2. pantā noteikto, Eiropas Savienības dalībvalstīm līdz 2015. gada 2. oktobrim jāveic vajadzīgie pasākumi saskaņā ar saviem tiesību aktiem, lai minētajām vielām piemērotu kontroles pasākumus un kriminālsodus, kas paredzēti to tiesību aktos atbilstīgi to saistībām saskaņā ar Apvienoto Nāciju Organizācijas 1971. gada Konvenciju par psihotropām vielām. Ņemot vērā to, ka 25I-NBOMe, MDPV un metoksetamīns Latvijā jau ir pakļauts kontrolei[[6]](#footnote-6), saskaņā ar **ES Padomes īstenošanas lēmumu Nr.2014/688/ES** likuma 2. pielikumāiekļaujama viela **AH-7921**. Minētā viela ir strukturāli netipisks sintētiskais opioīdu grupas analgētiskais līdzeklis. Vielas **AH-7921** iedarbība ir līdzīga klasisko opioīdu iedarbībai, radot vieglas eiforijas, niezes un atslābuma sajūtu, un tipiska blakusparādība ir nelabums**[[7]](#footnote-7)**. Saskaņā ar agrīnās brīdināšanas sistēmas datiem, viela **AH-7921** līdz šim ir konstatēta Apvienotajā Karalistē, Beļģijā, Dānijā, Francijā, Norvēģijā, Somijā, Vācijā un Zviedrijā, savukārt kontrolei pakļauta šī viela jau ir Apvienotajā Karalistē, Slovēnijā, Turcijā un Zviedrijā. 7) Viela 4-metil-5-(4-metilfenil)-4,5-dihidrooksazol-2-amīns jeb **4,4`-DMAR** ir stimulants, radot paaugstinātu sirdsdarbības frekvenci, paaugstinātu ķermeņa temperatūru, pastiprinātu svīšanu, psihozi, halucinācijas u.c. Eiropas Agrīnās brīdināšanas sistēma ziņojusi par 27 ar šīs vielas lietošanu saistītiem nāves gadījumiem Eiropas Savienībā laika posmā no 2013. gada jūnija līdz 2014. gada februārim (astoņi gadījumi Ungārijā un 19 – Apvienotajā Karalistē)[[8]](#footnote-8).Saskaņā ar Eiropas Agrīnās brīdināšanas sistēmas datiem, viela līdz šim konstatēta Apvienotajā Karalistē, Dānijā, Francijā, Nīderlandē, Rumānijā, Somijā, Ungārijā un Zviedrijā. Savukārt kontrolei šī viela pakļauta Dānijā, Slovēnijā un Ungārijā. Papildus nepieciešams likuma 2. pielikumā iekļaut jaunas vielu formas, kam noteikti apmēri:* izžāvētu augu maisījumu, kas satur kanabisu (dažādās tā formās), kas netiek nodalīts no kopējā augu maisījuma daudzuma,
* vielu maisījumu, kas satur dronabinolu, kas netiek nodalīts no kopējā vielu maisījuma daudzuma,
* vielu maisījumu, kas satur jebkuru vielu no psihoaktīvo vielu ģenēriskajām grupām (un individuālu vielu CRA-13), kas netiek nodalīta no kopējā vielu maisījuma daudzuma,
* ar jebkuru vielu no psihoaktīvo vielu ģenēriskajām grupām (un individuālu vielu CRA-13) piesūcinātu papīru.

Jaunas vielu formas likuma 2. pielikumā nepieciešams iekļaut, jo apritē aizvien biežāk parādās augu un vielu maisījumi, no kuriem kontrolei pakļautās, maisījumam pievienotās vielas tīrās masas atdalīšana un aprēķināšana ir apgrūtināta – piemēram, tabakas un kanabisa maisījumi, pārtikas un higiēnas preces, kam pievienotas vielas, tajā skaitā, maizē iecepts hašiša pulveris vai medū iemaisīts kanabiss.  |
| 3. | Projekta izstrādē iesaistītās institūcijas | Slimību profilakses un kontroles centrs, valsts sabiedrība ar ierobežotu atbildību „Rīgas psihiatrijas un narkoloģijas centrs”, Valsts policijas Kriminālistikas pārvalde. |
| 4. | Cita informācija | Nav |

|  |
| --- |
| II. Tiesību akta projekta ietekme uz sabiedrību, tautsaimniecības attīstību un administratīvo slogu |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojektam ir pozitīva ietekme uz sabiedrības veselību – tiek aizstāvētas sabiedrības intereses kopumā, kavējot narkotisko un psihotropo vielu piedāvājuma un pieprasījuma pieaugumu Latvijā.Likumprojekts ietekmēs:1) tiesībsargājošās iestādēs (Valsts policija, Pašvaldību policija, Valsts ieņēmumu dienesta Muitas policijas pārvalde) nodarbinātos;2) iestādēs, kurām ir tiesības veikt ekspertīzes (Valsts policijas Kriminālistikas pārvalde, Valsts robežsardzes Galvenās pārvaldes Ekspertīžu dienests, Valsts tiesu ekspertīžu birojs, Valsts tiesu medicīnas ekspertīzes centrs, valsts sabiedrība ar ierobežotu atbildību „Rīgas psihiatrijas un narkoloģijas centrs”, Valsts ieņēmumu dienesta Muitas pārvaldes Muitas laboratorija) nodarbinātos;3) ārstniecības iestādēs, kurās var atrasties pacients minēto psihoaktīvo vielu ietekmē vai iespaidā, nodarbinātos;4) fiziskas personas, kas lieto minētās vielas.  |
| 2. | Tiesiskā regulējuma ietekme uz tautsaimniecību un administratīvo slogu | Ņemot vērā to, ka, izņemot zinātniskos pētījumus, nav norāžu par kontrolei pakļaujamo vielu izmantošanu rūpniecībā vai saimnieciskajā darbībā, kā arī nav zināmas vispāratzītas vai apstiprinātas kontrolei pakļaujamo vielu ārstnieciskās vērtības vai pielietojums, likumprojekta ietekme uz tautsaimniecību nav paredzama.  |
| 3. | Administratīvo izmaksu monetārs novērtējums | Nav |
| 4. | Cita informācija | Nav |

|  |
| --- |
| III. Tiesību akta projekta ietekme uz valsts budžetu un pašvaldību budžetiem |
| *Projekts šo jomu neskar.* |

|  |
| --- |
| IV. Tiesību akta projekta ietekme uz spēkā esošo tiesību normu sistēmu |
| 1. | Nepieciešamie saistītie tiesību aktu projekti | Vienlaicīgi ar šo Likumprojektu virzāms Ministru kabineta noteikumu projekts „Grozījumi Ministru kabineta 2005. gada 8. novembra noteikumos Nr. 847 „Noteikumi par Latvijā kontrolējamajām narkotiskajām vielām, psihotropajām vielām un prekursoriem””, papildinot Latvijā kontrolējamo narkotisko vielu, psihotropo vielu un prekursoru I sarakstu ar jaunām vielām, kā arī nosakot, ka kontroles pasākumi attiecas arī uz sarakstos iekļauto narkotisko un psihotropo vielu analogiem. |
| 2. | Atbildīgā institūcija | Veselības ministrija |
| 3. | Cita informācija | Nav |

|  |
| --- |
| V. Tiesību akta projekta atbilstība Latvijas Republikas starptautiskajām saistībām |
| 1. | Saistības pret Eiropas Savienību | Ar likumprojektu tiek ieviestas prasības attiecībā uz vielu **AH-7921** saskaņā arEiropas Savienības Padomes 2014. gada 25. septembra īstenošanas lēmumu Nr.2014/688/ES par kontroles pasākumu piemērošanu šādām vielām: 4-jod-2,5-dimetoksi-N-(2-metoksibenzil) fenetilamīns (25I-NBOMe), **3,4-dihlor-N-[[1-(dimetilamino)cikloheksil]metil]benzamīds (AH-7921)**, 3,4-metilēndioksipirovalerons (MDPV) un 2-(3-metoksifenil)-2-(etilamino)cikloheksanons (metoksetamīns).Eiropas Savienības dalībvalstīm prasības attiecībā uz īstenošanas lēmumā norādītajām vielām jāievieš līdz **2015. gada 2. oktobrim**. |
| 2. | Citas starptautiskās saistības | Nav |
| 3. | Cita informācija | Nav |

|  |
| --- |
| 1.tabulaTiesību akta projekta atbilstība ES tiesību aktiem |
| Attiecīgā ES tiesību akta datums, numurs un nosaukums | Eiropas Savienības Padomes 2014. gada 25. septembra īstenošanas lēmums Nr.2014/688/ES par kontroles pasākumu piemērošanu šādām vielām: 4-jod-2,5-dimetoksi-N-(2-metoksibenzil) fenetilamīns (25I-NBOMe), 3,4-dihlor-N-[[1-(dimetilamino)cikloheksil]metil]benzamīds (AH-7921), 3,4-metilēndioksipirovalerons (MDPV) un 2-(3-metoksifenil)-2-(etilamino)cikloheksanons (metoksetamīns).  |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību - pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) - kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| 1. panta a) apakšpunkts | Likumprojekts (attiecībā uz likuma 2. pielikuma II nodaļas 8.5. punkta 1) apakšpunktu) | Ieviestas pilnībā | Neparedz stingrākas prasības |
| 1. panta b) apakšpunkts | Likumprojekts (attiecībā uz likuma 2. pielikuma II nodaļas 4. punkta 4) apakšpunktu) | Ieviestas pilnībā | Neparedz stingrākas prasības |
| 1. panta c) apakšpunkts | Likumprojekts(attiecībā uz likuma 2. pielikuma II nodaļas 8.5. punkta 6) apakšpunktu) | Ieviestas pilnībā | Neparedz stingrākas prasības |
| 1. panta d) apakšpunkts | Likumprojekts (attiecībā uz likuma 2. pielikuma II nodaļas 8.5. punkta 9) apakšpunktu) | Ieviestas pilnībā | Neparedz stingrākas prasības |
| 2. pants | Likumprojekts(attiecībā uz likuma 2. pielikuma II nodaļas 4. punkta 4) apakšpunktu un 8.5. punkta 1), 6) un 9) apakšpunktu) | Ieviestas pilnībā | Neparedz stingrākas prasības |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas?Kādēļ? | Nav attiecināms |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Par likumprojektu nepieciešams sniegt paziņojumu Eiropas Komisijai saskaņā ar Ministru kabineta 2010. gada 23. februāra instrukcijas Nr. 1 „Kārtība, kādā valsts pārvaldes iestādes sniedz informāciju par tehnisko noteikumu projektiem” 2.3. un 2.4. apakšpunktiem, kā arī 7. punktu.  |
| Cita informācija | Nav |
| 2.tabulaAr tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.Pasākumi šo saistību izpildei |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk - starptautiskais dokuments) datums, numurs un nosaukums | Nav |
| A | B | C |
| Starptautiskās saistības (pēc būtības), kas izriet no norādītā starptautiskā dokumenta.Konkrēti veicamie pasākumi vai uzdevumi, kas nepieciešami šo starptautisko saistību izpildei | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji.Ja attiecīgās starptautiskās saistības tiek izpildītas daļēji, sniedz skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā.Norāda institūciju, kas ir atbildīga par šo saistību izpildi pilnībā |
| Nav | Nav | Nav |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | Projekts neparedz jaunas starptautiskas saistības. |
| Cita informācija | Nav |

|  |
| --- |
| VI. Sabiedrības līdzdalība un komunikācijas aktivitātes |
| 1. | Plānotās sabiedrības līdzdalības un komunikācijas aktivitātes saistībā ar projektu | *Projekts šo jomu neskar.* |
| 2. | Sabiedrības līdzdalība projekta izstrādē | *Projekts šo jomu neskar.* |
| 3. | Sabiedrības līdzdalības rezultāti | *Projekts šo jomu neskar.* |
| 4. | Cita informācija | Sabiedrības līdzdalība likumprojekta izstrādē netika nodrošināta, jo jaunu psihoaktīvu vielu pakļaušana kontrolei un iedalījumu apmēru noteikšana ir specifisks jautājums, ko risina attiecīgās jomas eksperti saskaņā ar Jauno psihoaktīvo vielu riska novērtējuma vadlīnijām, kas apstiprinātas ar Narkotiku kontroles un narkomānijas ierobežošanas koordinācijas padomes 2012. gada 5. janvāra sēdes lēmumu (protokols Nr.17, 2.§., 4. punkts). Savukārt Eiropas Savienības lēmumi ir dalībvalstīm, tajā skaitā Latvijai, saistoši.  |

|  |
| --- |
| VII. Tiesību akta projekta izpildes nodrošināšana un tās ietekme uz institūcijām |
| 1. | Projekta izpildē iesaistītās institūcijas | Tiesībsargājošās iestādes (Valsts policija, Pašvaldību policija, Valsts ieņēmumu dienesta Muitas policijas pārvalde), iestādes, kurām ir tiesības veikt ekspertīzes (Valsts policijas Kriminālistikas pārvalde, Valsts tiesu ekspertīžu birojs, Valsts tiesu medicīnas ekspertīzes centrs, valsts sabiedrība ar ierobežotu atbildību „Rīgas psihiatrijas un narkoloģijas centrs”, Valsts ieņēmumu dienesta Muitas pārvaldes Muitas laboratorija). |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav  |
| 3. | Cita informācija | Nav |

Veselības ministrs G. Belēvičs

11.03.2015. 16:00

2751

V. Lūsa

67876099; vieda.lusa@vm.gov.lv

1. Slimību profilakses un kontroles centra 2014. gada 18. jūnija lēmums Nr. 17 „Par aizlieguma noteikšanu vielai EG-018 un tās saturošiem izstrādājumiem”; https://www.vestnesis.lv/op/2014/119.42 [↑](#footnote-ref-1)
2. Slimību profilakses un kontroles centra 2014. gada 6. novembra lēmums Nr. 21 „Par aizlieguma noteikšanu vielai α-PVT un tās saturošiem izstrādājumiem”; https://www.vestnesis.lv/op/2014/222.24 [↑](#footnote-ref-2)
3. Slimību profilakses un kontroles centra 2014. gada 3. decembra lēmums Nr. 22 „Par aizlieguma noteikšanu vielai thienoamphetamine un tās saturošiem izstrādājumiem”; https://www.vestnesis.lv/op/2014/241.21 [↑](#footnote-ref-3)
4. Slimību profilakses un kontroles centra 2014. gada 25. septembra lēmums Nr. 20 „Par aizlieguma noteikšanu vielai Acetylfentanyl un tās saturošiem izstrādājumiem”; https://www.vestnesis.lv/op/2014/191.14 [↑](#footnote-ref-4)
5. Slimību profilakses un kontroles centra 2014. gada 12. septembra lēmums Nr. 19 „Par aizlieguma noteikšanu vielai B-F un tās saturošiem izstrādājumiem”; https://www.vestnesis.lv/op/2014/182.6 [↑](#footnote-ref-5)
6. http://www.vm.gov.lv/lv/nozare/informativie\_izdevumi\_specialistiem/
metodiskas\_vadlinijas\_latvija\_kontrolejamajam\_narkotiskajam\_/ [↑](#footnote-ref-6)
7. Eiropas Savienības Padomes 2014. gada 25. septembra īstenošanas lēmums Nr.2014/688/ES par kontroles pasākumu piemērošanu šādām vielām: 4-jod-2,5-dimetoksi-N-(2-metoksibenzil) fenetilamīns (25I-NBOMe), 3,4-dihlor-N-[[1-(dimetilamino)cikloheksil]metil]benzamīds (AH-7921), 3,4-metilēndioksipirovalerons (MDPV) un 2-(3-metoksifenil)-2-(etilamino)cikloheksanons (metoksetamīns)

http://eur-lex.europa.eu/legal-content/LV/TXT/PDF/?uri=CELEX:32014D0688&from=EN [↑](#footnote-ref-7)
8. http://www.emcdda.europa.eu/publications/joint-reports/4-4-DMAR [↑](#footnote-ref-8)